കാബൂളിലെ ആയിരക്കണക്കിന് തടവുകാരെ തുറന്നുവിട്ട് താലിബാന് സ്വതന്ത്രരായവരില് ഐഎസ്, അല്ക്വയ്ദ ഭീകരര്, വീഡിയോ അഫ്ഗാനിസ്ഥാന് തലസ്ഥാനമായ കാബൂളും പ്രസിഡന്റിന്റെ കൊട്ടാരവും പിടിച്ചടക്കിയതിന് പിന്നാലെ പ്രാന്ത പ്രദേശത്തുള്ള ജയിലെ ആയിരക്കണക്കിന് തടവുകാരെ തുറന്നുവിട്ട് താലിബാന്. കാബൂളിന് 25 കിലോമീറ്റര് അകലെയുള്ള ബാഗ്രമിലെ സൈനിക ജയില് പിടിച്ചെടുത്താണ് താലിബാന് തടവുകാരെ മോചിപ്പിച്ചത്. തുറന്നുവിട്ടവരില് മുന് ഇസ്ലാമിക് സ്റ്റേറ്റ്, അല്ക്വയ്ദ ഭീകരരും ഉണ്ടെന്നാണ് അന്താരാഷ്ട്ര മാധ്യമങ്ങളും റിപ്പോര്ട്ട് ചെയ്യുന്നത്. ജയിലില് നിന്നും ആയിരക്കണക്കിന് പേര് പുറത്തുവരുന്ന ദൃശ്യങ്ങള് ഇതിനകം സോഷ്യല് മീഡിയയില് പ്രചരിക്കുന്നുണ്ട്. അഫ്ഗാനിലെ ഏറ്റവും വലിയ യുഎസ് എയര്ബേസായിരുന്നു ബാഗ്രം. യുഎസ് സൈന്യത്തിനായിരുന്നു ജയിലിന്റെ ചുമതല. അഫ്ഗാനില് നിന്ന് യുഎസ് പിന്മാറിയതോടെ ജയിലിന്റെ നിയന്ത്രണം ജൂലൈ ഒന്നിന് അഫ്ഗാന് ഗവണ്മെന്റിന് കൈമാറിയിരുന്നു. സ്വതന്ത്രരാക്കിയ 5000 തടവുകാരും താലിബാന് മുന്നില് കീഴടങ്ങി. അഫ്ഗാനിലെ മുക്കാല് ഭാഗം ജില്ലകളും ഇപ്പോള് താലിബാന് നിയന്ത്രണത്തിലാണ്. തലസ്ഥാനമായ കാബൂളിനെ നാല് വശത്ത് നിന്നും തീവ്രവാദികള് വളഞ്ഞതോടെ പലയിടത്തും ചെറുത്ത് നില്ക്കാതെ തന്നെ അഫ്ഗാന് സൈന്യം പിന്മാറുകയായിരുന്നു. നഗരാതിര്ത്തി കടന്നൊരു ആക്രമണത്തിന് മുതിരാതെ ചര്ച്ചകള്ക്കായി താലിബാന് സംഘം പ്രസിഡന്റിന്റെ കൊട്ടാരത്തിലെത്തി. അധികാരമൊഴിയുക അല്ലാതെ മറ്റൊരു വഴിയും പ്രസിഡന്റ് അഷ്റഫ് ഗാനിക്ക് മുന്നിലുണ്ടായിരുന്നില്ല. അധികാര കൈമാറ്റം പൂര്ത്തിയാവും വരെ ഇടക്കാല സര്ക്കാരിനെ ഭരണമേല്പിക്കാനാണ് ധാരണ. മുന് ആഭ്യന്തര മന്ത്രിയായിരുന്ന അലി അഹമ്മദ് ജലാലിയാവും ഇടക്കാല സര്ക്കാരിനെ നയിക്കുകയെന്നാണ് വിവരം.